open-index/open-wikipedia-markdown huggingface dataset:
Antonio Mayor

**Antonio José Mayor Hernández** (eli *Antonio*, s. 20. huhtikuuta 1983) on espanjalainen beachfutispelaaja, joka edustaa FC Barcelonaa ja Espanjan beachfutismaajoukkuetta. 174 senttimetriä pitkä ja 73 kilogrammaa painava Antonio on pelipaikaltaan hyökkääjä.

Antonio on edustanut Espanjaa kolmissa MM-kilpailuissa, vuosina 2008, 2013 ja 2015. Vuoden 2013 MM-kilpailuista Tahitilta hän saavutti hopeaa. Vuonna 2008 hänet valittiin Euro Beach Soccer Leaguen Marseillen turnauksen parhaaksi pelaajaksi.

## Lähteet
Macy

**Macy** on henkilönnimi, joka on ollut alun perin sukunimi mutta jota nykyään tavataan myös naisen etunimenä.
Nimi lienee muunnos sukunimestä Massey, jonka on sanottu perustuvan ranskalaiseen paikannimeen *Massy*. Macy-nimen rinnakkaismuoto on **Macey**.

## Sukunimenä

Macyn ohella on käytössä sukunimi Macey. Molemmat sukunimet on kirjattu myös Suomen väestötietojärjestelmään. Yleisiä nimiä ne eivät kuitenkaan ole. Digi- ja väestötietoviraston tietojen mukaan maaliskuun 2025 lopussa sukunimet Macy ja Macey olivat kumpikin alle kymmenellä suomalaisella tai Suomessa vakituisesti asuvalla ulkomaalaisella.

### Tunnettuja henkilöitä
* Dean Macey (s. 1977), englantilainen kymmenottelija
* Joanna Macy (1929–2025), yhdysvaltalainen ympäristöaktivisti, tutkija ja kirjailija
* Robin Lynn Macy, yhdysvaltalainen kitaristi
* Rowland Hussey Macy (1822–1877), yhdysvaltalainen liikemies, Macy’s-tavarataloketjun perustaja)
* William H. Macy (s. 1950), yhdysvaltalainen näyttelijä

## Etunimenä
Etunimen Macy teki 1990-luvulla laajalti tunnetuksi televisiosarja *[[Kauniit ja rohkeat]]*, jossa esiintyi pitkään Macy-niminen naishahmo. Toinen nimekäs Macy on yhdysvaltalainen laulaja Macy Gray.

Englantilaisella kielialueella Macystä ja Maceystä käytetään myös muunnelmia **Macie** ja **Maci**. Äänteellisesti samankaltainen nimi on Maisie, joka on alkuaan skotlantilainen muunnos Margaret-nimen muodoista Margery ja Marjorie. Macy-nimi saattaa olla myös tätä perua.

Suomessa Macy on harvoin käytetty etunimi. Digi- ja väestötietoviraston tietojen mukaan Suomessa on vuoden 2019 loppuun mennessä ollut kirjoilla alle 60 tämännimistä henkilöä. Macey-, Macie- ja Maci-muodot ovat virallisina niminä vielä harvinaisempia.

### Tunnettuja henkilöitä

* Macey Estrella-Kadlec, *Lacey Evans* (s. 1990), yhdysvaltalainen showpainija
* Macey Fraser (s. 2002), uusiseelantilainen jalkapalloilija
* Macy Gray, oik. *Natalie Renee McIntyre* (s. 1967), yhdysvaltalainen soul- ja R&B-laulaja ja näyttelijä

## Lähteet
Emmanuele Zurlo

**Emmanuele Zurlo** (s. 27. helmikuuta 1988) on italialainen beachfutispelaaja. Hän edustaa Catania Beach Socceria ja Italian beachfutismaajoukkuetta. 172 senttimetriä pitkä ja 65 kilogrammaa painava Zurlo on pelipaikaltaan hyökkääjä.

Zurlo kuuluu Italian joukkueeseen vuoden 2015 MM-kilpailuissa Portugalissa. Kesäkuussa 2015 Zurlo voitti Italian kanssa hopeaa vuoden 2015 Euroopan kisoista Bakusta. Zurlo teki turnauksessa neljä maalia, mukaan lukien koko turnauksen avausmaalin. Seuratasolla hän on edustanut aiemmin Panarea-seuraa.

## Lähteet
Gaozu

**Gaozu** voi tarkoittaa seuraavia:

* Han Gaozu, Kiinan keisari 202–195 eaa., Han-dynastian perustaja
* Tang Gaozu, Kiinan keisari 618–628 jaa., Tang-dynastian perustaja
Fear the Walking Dead

**Fear the Walking Dead** on *[[The Walking Dead]]* -televisiosarjaan ja Robert Kirkmanin samannimiseen sarjakuvaan perustuva yhdysvaltalainen televisiosarja.  

Los Angelesiin sijoittuvassa sarjassa zombiepidemia on vasta alkamassa eivätkä ihmiset vielä tiedä, mitä on edessä. Sarjan pääosassa on opinto-ohjaaja Madison Clarkin (Kim Dickens) perhe, johon kuuluvat hänen miesystävänsä Travis Manawa (Cliff Curtis), hänen ylisuorittava tyttärensä Alicia ja huumeriippuvainen poikansa Nick. 

*Fear the Walking Dead* alkoi AMC-kanavalla 23. elokuuta 2015 ja oli Yhdysvaltain kaapelitelevisiohistorian katsotuin ensimmäinen jakso 10,1 miljoonalla katsojalla.

## Näyttelijät ja hahmot

### Päähenkilöt

### Sivuhenkilöitä

## Lähteet

## Aiheesta muualla
*Virallinen sivusto 
*
Paper Towns

**Paper Towns** on vuonna 2015 ensi-iltansa saanut elokuva, jonka on ohjannut Jake Schreier. Se perustuu John Greenin romaaniin *[[Arvoitus nimeltä Margo]]* (*Paper Towns*). Elokuvan pääosia näyttelevät Nat Wolff ja Cara Delevingne.

*Arvoitus nimeltä Margo* on John Greenin kolmas nuorten aikuisten romaani. Se julkaistiin 16. lokakuuta 2008. Elokuvan takia kirja on saanut kritiikkiä. Floridassa eräs vanhempi halusi koulupiirin poistavan sen lukulistalta seksuaalisen sisällön takia.

## Juoni
Quentin on asunut lapsesta asti Margo Roth Spiegelmanin vieressä ja ihastunut tähän täysin ensinäkemästä. Quentin kutsuu tätä omaksi ihmeekseen. Quentinistä ja Margosta tulee melkein heti hyvät ystävät. Quentin ja Margo ajautuvat kuitenkin erilleen. Eräänä yönä Margo tulee Quentinin ikkunasta  sisään ja kertoo tarvitsevansa Quentinin autoa. 
He lähtevät Margon kanssa kostoretkelle, esimerkiksi nappaamaan kuvan Margoa pettäneestä ex-poikaystävästä alasti.

Yön jälkeen Margo kuitenkin katoaa. Quentin ja hänen ystävänsä Ben, Radar ja Lacey lähtevät pitkälle matkalle New Yorkiin etsimään Margoa saamiensa vihjeiden avulla. Perillä Margoa ei kuitenkaan näy. Quentinin kaverit lähtevät edeltä takaisin Quentinin autolla. Kun Quentin on etsinyt Margoa tarpeeksi, hän päättää lähteä itsekin kotiin bussilla. Kun Quentin on ostamassa lippua bussiin, hän näkee Margon ja juoksee tytön perään. Margo on yllättynyt, kun näkee Quentinin, koska ei odottanut tämän tulevan hänen luokseen. Quentin kertoo rakastavansa Margoa, he suutelevat ja Quentin lähtee kotiin, vaikkakin ilman Margoa. Quentin menee päättäjäistansseihin ja valmistuu sen jälkeen. Quentin ja hän ystävänsä lähtevät eri collegeihin ja he erkaantuvat.

## Rooleissa

## Arvioita
*[[Turun Sanomat|Turun Sanomien]]* Päivi Valotien mukaan tavanomaisena high school -elokuvana alkava *Paper Towns* muuttuu ensin höperöksi ja miltei pitkästyttäväksi mysteeritarinaksi, mutta parantaa sitten menoaan loppuaan kohden kun aluksi aika yksioikoiset hahmot syvenevät.

## Lähteet
Manamansalon muistomerkkikirkko

**Manamansalon muistomerkkikirkko** on Vaalan Manamansalon saaren koilliskulmaukseen Oulujärven seurakunnan 400-vuotisjuhlan muistoksi 1959 rakennettu ulkoilmakirkko, joka on nykyisin Vaalan seurakunnan käytössä.

Kirkon suunnittelivat arkkitehdit Tuomas Väyrynen ja Eero Huotari. Kirkko sijaitsee Kainuun ensimmäisen vuosina 1559–1585 käytössä olleen kirkon paikalla. Sen muistomerkkinä on ulkoilmakirkon kapea, avoin, betonijalustainen, puurakenteinen ja kuparikattoinen kellotorni, jossa on yksi kello. Kirkon alttaripöytä ja puhujankorokemainen saarnastuoli on valettu betonista, ehtoollispöytä on tehty puusta. Alttarilla on suurikokoinen metalliristi, jonka takaa näkyy Oulujärven Rusilanlahti. Aidatun kirkkoalueen penkeillä on istumapaikkoja noin sadalle henkilölle. 

Kirkon lähellä on 1500-luvulla käytetty Kainuun vanhin kristillinen hautausmaa, samoin kuin kivikautinen asuinpaikka. Kirkossa pidetään hartauksia ja jumalanpalveluksia kesäisin, sinne on tieyhteys yhdystieltä 8820 Kappamäen kohdalta.

Venäläiset ryöstivät paikalla olleen kirkon kellon 1580-luvulla. Suomalaiset löysivät kellon 1970-luvulla Venäjältä Arkangelin alueelta Solovetskin luostarista, jonne se oli tuotu 1596.

## Lähteet
Peregrini

**Peregrini** (lat. *muukalaiset*) olivat roomalaisen oikeuden kannalta minkä tahansa muun valtion kuin Rooman kansalaisia. Heihin nähden etuoikeutetussa asemassa olivat latinalaiset ja italialaiset, jotka saivat vuonna 89 eaa. Rooman kansalaisoikeudet. Kansalaisten ja peregrinusten välisiä oikeustapauksia käsitteli vuodesta 242 eaa. lähtien erityinen virkamies praetor peregrinus.

## Lähteet
Roma-luokka

**Roma-luokka** oli Italian kuninkaallisen laivaston taistelulaivaluokka, johon kuului kaksi vuosina 1863-1873 valmistettua alusta.

## Alukset

## Lähteet

*

### Viitteet
Ukonsaari

**Ukonsaari** voi tarkoittaa muiden muassa seuraavia:

* Ukonsaari, saari Lappajärvellä Suomessa
* Ukonsaari, saari Inarijärvessä Suomessa
* Ukonsaari, saari Äänekoskella Suomessa
Wilhelm Forsman

**Wilhelm Forsman** (19. toukokuuta 1816 Vaasa – 6. maaliskuuta 1880 Pietari) oli suomalainen senaattori ja hovioikeudenasessori.

Forsmanin vanhemmat olivat Vaasan hovioikeuden presidentti Johan William Forsman (1788–1883) ja Elisabet Charlotta Böcker. Hän pääsi ylioppilaaksi 1831 ja suoritti Helsingin yliopistossa tuomarintutkinnon 1837. Forsman sai varatuomarin arvon 1838.

Forsman oli Viipurin hovioikeudessa kanslistina 1841–1845, aktuaarina 1845–1847, ylimääräisenä viskaalina 1847, notaarina 1847–1850, vt. sihteerinä 1850–1854, varakanneviskaalina 1852–1854 ja hovioikeuden apujäsenenä 1854–1859. Hän oli Jääsken tuomiokunnan tuomarina 1856–1867, sai hovioikeudenasessorin arvonimen 1865 ja oli vt. laamannina Viipurin ja Karjalan laamannikunnissa. Viimeksi Forsman oli Suomen senaatin oikeusosastolla senaattorina 1867–1880 ja samalla hän oli Suomen asiain komitean jäsenenä Pietarissa 1874–1880.

Forsman ei ollut naimisissa mutta hänellä oli kasvattipoika Oskari Emil Forsman (1867–1900) joka toimi rautatievirkamiehenä ja oli viimeksi asemapäällikkönä Ylivieskassa.

## Lähteet
Jeff Henderson

**Jeffrey "Jeff" Henderson** (s. 19. helmikuuta 1989) on yhdysvaltalainen pituushypyn olympiavoittaja. Hänen ennätyksensä on heinäkuussa 2015 Torontossa Pan-Amerikan kisoissa hypätty 852 cm.

Vuonna 2014 Henderson voitti Yhdysvaltain mestaruuden pituushypyssä. Hän voitti kaudella 2014 myös kolme Timanttiliigan osakilpailua, New Yorkissa, jossa hän teki kilpailuennätyksen, Lausannessa ja Glasgow’ssa. Heinäkuussa 2015 hän voitti kultaa Pan-Amerikan kisoista tuloksella 854 cm, joka hypättiin kuitenkin liian kovaan myötätuuleen. Vuoden 2015 MM-kilpailuissa Pekingissä Henderson hyppäsi karsinnan parhaan hypyn, mutta jäi finaalissa vasta yhdeksänneksi astuttuaan kaksi yli kahdeksanmetristä hyppyään yli.

Henderson sijoittui Portlandin sisäratojen MM-kilpailuissa 2016 neljänneksi halliennätyksellään 819. Kesällä 2016 hän voitti Yhdysvaltain olympiakarsinnat. Hän voitti olympiakultaa Rio de Janeirossa 2016 viimeisen kierroksen hypyllään 838 cm. Hän karsiutui loppukilpailusta Lontoon MM-kilpailuissa 2017. Hän voitti Yhdysvaltojen-mestaruuden 2018. 

Dohan MM-kilpailuissa 2019 hän sai hopeaa kauden parhaallaan 839 cm.

Henderson on parhaimmillaan juossut 100 metriä aikaan 10,18 ja 200 metriä aikaan 20,65.

## Ennätykset
**Ulkoradoilla**
* pituushyppy: 852 cm (Toronto 2015)
* 100 metriä: 10,18 (Pueblo 2013)
* 200 metriä: 20,65 (Pueblo 2013)

**Sisäradoilla**
* pituushyppy: 819 cm (Portland 2016)
* 60 metriä: 6,58 (Albuquerque 2014)

## Lähteet
Otto Reinhold af Schultén

**Otto Reinhold af Schultén** (1. joulukuuta 1798 Solna, Ruotsi – 8. marraskuuta 1884 Helsinki) oli suomalainen senaattori, valtiopäivämies, todellinen valtioneuvos ja Viipurin hovioikeuden presidentti.

Af Schulténin vanhemmat olivat senaattori, professori Nathanael Gerhard Schultén, aateloituna vuodesta 1809 af Schultén (1750–1825) ja Jakobina Teodora Finckenberg. Hän pääsi ylioppilaaksi Uppsalassa 1812 ja valmistui Uppsalan yliopistosta filosofian kandidaatiksi ja maisteriksi 1818 sekä molempien oikeuksien kandidaatiksi 1819. Hänestä tuli riemumaisteri 1869.

Af Schultén muutti Ruotsista Suomeen 1819. Hän oli Suomen senaatin talousosastolla ylimääräisenä kopistina 1820–1821, kansliatoimituskunnan kopistina 1821–1823, Suomen asiain komitean kanslistina Pietarissa 1823–1826 ja keisarin kanslian ja Suomen valtiosihteerinviraston arkistonhoitajana 1826 ja kirjaajana 1826–1831. Hän sai protokollasihteerin arvonimen 1830. Af Schultén oli sitten valtiosihteerinviraston 2. osaston 2. toimitussihteerinä 1831–1833 ja 1. toimitussihteerinä ja 2. osaston päällikkönä 1833–1844 sekä samalla yliopiston kanslerinsihteerinä 1831–1844. Hän sai valtioneuvoksen arvonimen 1839. Tämän jälkeen hän oli senaatin talousosaston jäsenenä 1844–1854, sai todellisen valtioneuvoksen arvonimen 1848 ja oli Viipurin hovioikeuden presidenttinä 1854–1863. Hänestä tuli vapaaherra 1859. Viimeksi hän oli senaattorina senaatin oikeusosastolla 1863–1874 ja oikeusosaston varapuheenjohtajana 1865–1874. 

Af Schultén osallistui aatelissäädyssä valtiopäiville 1863–1864 ja 1867. Hän omisti Nauvossa Prostvikin tilan. 

Af Schultén oli naimisissa 1842–1856 Anna Karolina Törnqvistin (k. 1856) ja 1860–1866 Naema Aurora von Haartmanin (k. 1866) tämän toisessa avioliitossa. Hänen pojistaan Maximus Widekind af Schultén (1847–1899) oli Helsingin yliopiston kirurgian klinikan professori, Karl Hugo Brynolf af Schultén (1850–1891) Nya Pressen-lehden toimittaja, kuten myös tilanomistaja Arvid Michael af Schultén (1861–1907), kun taas August Benjamin af Schultén (1856–1912) oli Helsingin yliopiston kemian dosentti. Kaikki pojat olivat myös isänsä tavoin aatelissäädyssä valtiopäivämiehiä.

## Lähteet
Shara Proctor

**Shara Proctor** (s. 16. syyskuuta 1988 The Valley, Anguilla) on anguillalaissyntyinen pituushyppääjä, joka on edustanut vuodesta 2011 lähtien Isoa-Britanniaa. 

Proctor on osallistunut urallaan seitsemän kertaa MM-kilpailuihin, vuosina 2007 ja 2009 Anguillan joukkueessa ja vuosina 2011, 2013, 2015 ja 2017 Ison-Britannian joukkueessa. Pekingissä 2015 hän voitti hopeaa uudella Britannian ennätyksellä 707. Moskovassa 2013 hän oli viides, Berliinissä 2009 kuudes ja Dohassa 2019 yhdestoista. Osakassa 2007, Daegussa 2011 ja Lontoossa 2017 hän karsiutui loppukilpailusta. Lontoon olympialaisissa 2012 hän sijoittui kahdeksanneksi. Rio de Janeiron olympialaisissa 2016 hän karsiutui loppukilpailusta. Vuonna 2012 Proctor saavutti pronssia Istanbulin sisäratojen MM-kilpailuista ja seuraavana vuonna hän voitti Timanttiliigan kokonaiskilpailun pituushypyssä. Vuonna 2018 hän sai pronssia sekä Gold Coastin Kansainyhteisön kisoissa että Berliinin EM-kilpailuissa.

Proctorilla on Anguillan ulkoratojen ennätykset pituushypyn lisäksi myös kolmiloikassa ja kiekonheitossa sekä sisäratojen ennätys pituushypyssä, kolmiloikassa ja 60 metrin juoksussa. Hänellä on myös Ison-Britannian ulkoratojen ennätys pituushypyssä.

Edustaessaan Anguillaa Proctor saavutti kultaa ja hopeaa Keski-Amerikan ja Karibian mestaruuskilpailuista kilpaillen myös korkeushypyssä. Hän sai Britannian edustusoikeuden marraskuussa 2010.

## Ennätykset
**Ulkoradoilla**
* pituushyppy: 707 cm **NR** (Peking 2015)
* kolmiloikka: 13,82 m (Azusa 2017)
* kiekonheitto: 28,55 m (2006), **NR**)

**Sisäradoilla**
* pituushyppy: 691 cm (Berliini 2016)
* kolmiloikka: 13,88 m (Blacksburg 2010, **NR**)
* 60 metrin juoksu: 7,36 (Łódź 2016)

## Lähteet
Johan Granlund

**Johan Granlund** (11. helmikuuta 1798 Koivulahti – 20. tammikuuta 1876 Helsinki) oli suomalainen senaattori ja Vaasan hovioikeuden asessori.

Granlundin vanhemmat olivat Vöyrin kappalainen Vilhelm Granlund (1739–1814) ja Klara Margareta Holstius. Hän kävi Vaasan triviaalikoulua, pääsi ylioppilaaksi 1817 ja suoritti Uppsalan yliopistossa tuomarintutkinnon 1820. Granlund sai varatuomarin arvon 1824.

Granlund oli Vaasan hovioikeudessa kanslistina 1827–1832, kirjaajana 1832–1834, aktuaarina 1834, ylimääräisenä viskaalina 1834–1835, notaarina 1835–1843, varakanneviskaalina 1843–1844, sihteerinä 1844–1847, hovioikeuden apujäsenenä 1842–1847 ja asessorina 1847–1858. Hän oli Suomen senaatin oikeusosastolla senaattorina 1858–1867.

Granlund oli naimisissa vuodesta 1849 Lovisa Aurora von Kræmerin kanssa.

## Lähteet
Ralph Backstrom

**Ralph Gerald Backstrom** (18. syyskuuta 1937 Kirkland Lake, ON, Kanada – 7. helmikuuta 2021) oli kanadalainen jääkiekkoilija. Backstrom oli pelipaikaltaan keskushyökkääjä. Hän pelasi NHL:ssä yli tuhat ottelua 17 kauden aikana ja voitti Stanley Cupin kuusi kertaa.

## Pelaajaura
Backstrom pelasi juniorina Montreal Junior Canadiensissa vuosina 1954–1956, ja Ottawa Junior Canadiensissa 1956–1958. Hän voitti kapteenina George Richardson Memorial Trophyn 1957 ja Memorial Cupin 1958.

Ammattilaisena Backstrom aloitti Montreal Canadiens kaudella 1958–1959. Canadiens suunnitteli aluksi lähettävänsä Backstromin farmijoukkueeseensa, mutta hänen taitonsa harjoitusleirillä vakuuttivat joukkueen johdon ja hän pääsi heti Canadiensin kokoonpanoon. Backstrom palkittiin tulokaskaudella Calder Memorial Trophyllä, parhaan tulokkaan palkinnolla. Hän pelasi Canadiensissa 12 täyttä kautta, voitti kuusi Stanley Cupia ja pelasi kuudessa .

Kauden 1969–1970 jälkeen Backstrom pyysi siirtoa ja puhui uransa lopettamisesta. Hän ilmoittautui harjoitusleirille, mutta poistui joukkueesta juuri ennen kauden alkua. Backstrom palasi kauden aikana Canadiensiin, josta hänet myytiin tammikuussa 1971 Los Angeles Kingsiin. Parin vuoden kuluttua hänet kaupattiin Chicago Black Hawksiin, jossa hän pelasi kauden 1972–1973 loppuun.

Kaudeksi 1973–1974 Backstrom siirtyi kilpailevaan liigaan WHA:han, Chicago Cougarsiin, jossa pelasi kaksi kautta. Ensimmäisellä kaudellaan hän oli joukkueensa paras pistemies 33 maalilla ja 83 pisteellä pelaten 70 peliä. Hän myös edusti Kanadaa vuoden 1974 Summit Seriesissä. Backstromin hyökkäystehot hiipuivat kaudella 1974–1975, ja kauden lopussa hän siirtyi Denver Spursiin WHA:n laajennusvarauksessa. Hän oli joukkueensa paras pistemies. Myöhemmin hän pelasi vielä Ottawa Civicsissä ja New England Whalersissa.

## Muuta
Backstrom toimi urallansa päävalmentajana NCAA:ssa ja IHL:ssä. Hänen serkkunsa Daren ja Derek Puppa olivat myös jääkiekkoilijoita. Backstromin molemmat vanhemmat olivat lähtöisin Suomesta, ruotsinkieliseltä Pohjanmaalta.

## Palkinnot ja saavutukset
* George Richardson Memorial Trophy — 1957
* Memorial Cup — 1958
* Calder Memorial Trophy — 1959
*   — 1958, 1959, 1960, 1962, 1965, 1967
* Stanley Cup — 1959, 1960, 1965, 1966, 1968, 1969
* Paul Deneau Trophy — 1974
O = Pelatut ottelut, M = Maalit, S = Syötöt, Pist = Pisteet, RM = Rangaistusminuutit

### Maaottelut


## Lähteet
Bror Pehr Markus Peterson

**Bror Pehr Markus Peterson** (15. joulukuuta 1801 Hattula – 19. kesäkuuta 1878 Helsinki) oli suomalainen senaattori ja senaatin prokuraattori.

Aviottomana lapsena syntyneen Petersonin isä oli kihlakunnantuomari Pehr Anders Gadd (1768–1808) ja hänen kasvatusisänsä oli edellisen veli, laamanni Karl Kristian Gadd (1764–1817). Hän kävi Hämeenlinnan triviaalikoulua, pääsi ylioppilaaksi 1816 ja suoritti Turun akatemiassa tuomarintutkinnon 1820. Peterson sai varatuomarin arvon 1826.

Peterson oli Turun hovioikeudessa kanslistina 1834–1839, kirjaajana 1839, ylimääräisenä viskaalina 1839–1840, notaarina 1840–1841, varakanneviskaalina 1841–1842, sihteerinä 1842–1843, apujäsenenä 1843–1846 ja asessorina vuodesta 1846. Hän sai hovioikeudenneuvoksen arvonimen 1856 ja hänestä tuli samana vuonna senaatin prokuraattorinsijainen. Peterson oli Turun hovioikeuden hovioikeudenneuvoksena 1857–1858 ja Suomen senaatin oikeusosastolla senaattorina 1857–1867. Hän oli sensuuriylihallituksen jäsen 1863–1865 ja senaatin prokuraattori 1867–1870.

Peterson oli naimisissa 1825–1873 Lovisa Lundegrenin (k. 1873) kanssa.

## Lähteet
Georg Henrik Calonius

**Georg Henrik Willy Calonius** (15. kesäkuuta 1845 Helsinki – 27. tammikuuta 1897 Helsinki) oli suomalainen senaatin prokuraattori ja valtiopäivämies.

Willy Caloniuksen vanhemmat olivat Suomen kenraalikuvernöörin kanslian kanslisti Karl Wilhelm Calonius (1815–1847) ja Gustava Wilhelmina Wulff. Hän oli naimisissa vuodesta 1872 Berta Schröderin kanssa. Calonius pääsi ylioppilaaksi 1863 Pietarin 2. kimnaasista ja suoritti Helsingin yliopistossa tuomarintutkinnon 1866. Calonius sai varatuomarin arvon 1869 ja oli Viipurin hovioikeudessa hovioikeudenneuvoksena 1889–1890 ja senaatin prokuraattorina 1890–1897. 

Hän oli Viipurin edustaja porvarissäädyssä valtiopäivillä 1888.

## Lähteet
Dent d’Hérens

**Dent d’Hérens** on 4&nbsp;171 metriä korkea vuori Sveitsin ja Italian rajalla, Valais’n Alpeilla. Vuorella käy kiipeilijöitä ja sen huipulta näkee Matterhornin länsipuolen.

## Lähteet

## Aiheesta muualla
Kaori Matsumoto

**Kaori Matsumoto** (s. 11. syyskuuta 1987 Kanazawa) on japanilainen judon olympiavoittaja, maailmanmestari, Aasian kisojen voittaja ja Aasian-mestari.

Matsumoto voitti olympiakultaa 57&nbsp;kg:n painoluokassa Lontoossa 2012 kukistettuaan loppuottelussa romanialaisen Corina Căprioriun. Hän saavutti 57-kiloisissa olympiapronssia Rio de Janeirossa 2016. Hän voitti samassa sarjassa maailmanmestaruuden Tokiossa 2010 lyötyään finaalissa portugalilaisen Telma Monteiron ja Astanassa 2015, jolloin kukisti loppuottelussa jälleen Căprioriun. Hän sai 57-kiloisissa MM-pronssia Pariisissa 2011 ja sijoittui viidenneksi Rotterdamissa 2009. Hän voitti joukkuekilpailun maailmanmestaruuden Tokiossa 2008 ja Astanassa 2015.

Matsumoto voitti 57&nbsp;kg:n painoluokassa kultaa Aasian-mestaruuskilpailuissa Jejussa 2008 ja Kantonin Aasian kisoissa 2010.

Hän on saavuttanut Masters-, Grand Slam- ja Grand Prix -kilpailuissa neljätoista turnausvoittoa, kolme kakkossijaa ja kolme kolmossijaa. Maailmancupeissa ja Continental Open -kilpailuissa hänellä on kaksi voittoa ja yksi kolmossija. Hän on voittanut aikuisten sarjassa neljä Japanin-mestaruutta.

## Lähteet
Cheonggyecheon

**Cheonggyecheon** () on 10,9 kilometriä pitkä, moderni yleinen virkistysalue Soulin keskustassa, Etelä-Koreassa. Korean sodan jälkeinen nopea talouskasvu vaati joelle massiivista saneeraushanketta, jotta se kattoi liikenneinfrastruktuurin vaatimukset. 900 miljoonan dollarin hanke sai aluksi paljon julkista kritiikkiä, mutta sen avaamisen jälkeen vuonna 2005 joesta on tullut suosittu kaupungin asukkaiden ja turistien keskuudessa.

## Valokuvia

Tiedosto:Korea-Seoul-Cheonggyecheon-01.jpg|Virran molemmat puolet ovat puistoa.
Tiedosto:Seoul-Cheonggyecheon-01.jpg|Cheonggye-virran alku.
Tiedosto:Seoul-01 (xndr).jpg|Cheonggye-virta virtaa Soulin läpi.
Tiedosto:Cheonggyecheon-winter.jpg|Cheonggye-virta talvella.
Tiedosto:Seoul Cheonggyecheon night.jpg|Cheonggye-virran alku yöllä.
Tiedosto:Cheonggyecheon evening 2.jpg|Cheonggye-virta illalla.
Tiedosto:Cheonggyecheon dongmyo.jpg|Cheonggye-virta Dongdaemun-torilta itään.
Tiedosto:Cheonggyecheon Dongdaemun concert.jpg|Live-esitys Cheonggye-virralla lähellä Dongdaemun-toria.
Tiedosto:Cheonggyecheon around Mojeongyo, Seoul (모전교 부근 청계천).JPG|Cheonggyecheon Mojeongyongissa.
|Coosje van Bruggen ja Claes Oldenburg, Kevät (2006).


## Aiheesta muualla

*Cheonggyecheon Stream & Cheonggye Plaza (청계천 & 청계광장)  english.visitkorea.or.kr
Adolf Fredrik Munck (senaattori)

**Adolf Fredrik Munck** (4. huhtikuuta 1800 Vihti – 2. maaliskuuta 1886 Helsinki) oli suomalainen senaattori ja Viipurin hovioikeuden hovioikeudenneuvos.

Munckin vanhemmat olivat tilanomistaja, eversti Claes Johan Munck (k. 1839) ja Kristina Elisabet Arnkihl. Hän pääsi ylioppilaaksi 1814 ja suoritti Turun akatemiassa tuomarintutkinnon 1818. Munck sai varatuomarin arvon 1826.

Munck oli Suomen senaatin talousosastolla ylimääräisenä kamarikirjurina 1817–1822, Turun hovioikeuden ylimääräisenä notaarina 1822–1823, senaatin oikeusosastolla ylimääräisenä kopistina 1823–1826, vakinaisena kopistina 1826–1832 ja kanslistina 1832–1835. Hän sai protokollasihteerin arvonimen 1834. Munck oli sitten Turun hovioikeuden asessorina 1835–1839 ja Viipurin hovioikeudessa asessorina 1839–1841 ja hovioikeudenneuvoksena 1841–1857. Hän oli viimeksi Suomen senaatin oikeusosastolla senaattorina 1857–1867.

Munck oli naimisissa vuodesta 1841 Lovisa Kuhlströmin kanssa.

## Lähteet
Salama (nimi)

**Salama** on harvinainen suomalainen etunimi. Sitä annettiin vähän 1900-luvun vaihteen molemmin puolin lähinnä tytöille, 1980-luvulta lähtien etupäässä pojille.  Sillä oli Suomessa nimipäivä 16. kesäkuuta vuosina 1929–1949. Tammikuuhun 2005 mennessä nimi on annettu noin 160 tytölle ja vajaalle 80 pojalle.

Salama esiintyy etunimenä myös arabimaissa. Siellä se johtuu *turvallisuutta* merkitsevästä arabian kielen sanasta *salima* (سلم).

Suomessa Salama esiintyy myös sukunimenä. Tammikuussa 2005 se oli nykyisenä nimenä 349 suomalaisella henkilöllä.

## Tunnettuja Salama-nimisiä, Salama sukunimenä

* Abuna Abba Salama (1818–1864), Etiopian ortodoksisen kirkon abuna eli johtaja
* Annukka Salama (s. 1980), suomalainen nuortenkirjailija
* Aune Salama (1908–1999), suomalainen kansanedustaja
* Hannu Salama (s. 1936), suomalainen kirjailija
* Ismo Salama, suomalainen säveltäjä ja sovittaja
* Markku Salama (s. 1948), suomalainen jalkapalloilija
* Umm Salama (580 tai 596 – n. 680), yksi profeetta Muhammadin puolisoista

## Tunnettuja Salama-nimisiä, Salama etunimenä
* Salama Hirvonen (1910–2007), suomalainen toimittaja ja kääntäjä
* Salama Kasdaoui (s. 1984), tunisialainen jalkapalloilija
* Salama Moussa (1887–1958), egyptiläinen journalisti

## Kuvitteellisia Salamia
* Salama McQueen (Lightning McQueen), hahmo *[[Autot]]*- ja *[[Autot 2]]* -animaatioelokuvissa
* Musta Salama (DC Comics), DC Comics -kustantamon hahmo
* Salama (sarjakuvahahmo), DC Comics -kustantamon hahmo
* Salama (Barry Allen), DC Comics -kustantamon hahmo
* Salama (Wally West), DC Comics -kustantamon hahmo
* Salama-Santeri, Hanna-Barberan hahmo

## Lähteet
Cima di Jazzi

**Cima di Jazzi** on 3&nbsp;796 metriä korkea vuori Sveitsin ja Italian rajalla, Valais’n Alpeilla. Se on Monte Rosan massiivia. "Jazzi" on yleinen paikannimissä Valais’n Alpeilla ja tarkoittaa alppilaidunta.

## Lähteet
Harras

**Harras** on suomalainen miehen etunimi. Se pohjautuu vastaavaan suomen adjektiiviin ja kuuluu 1800-luvun lopulla tai 1900-luvun alussa luotuihin positiivisia ominaisuuksia kuvaaviin nimiin. Harraksella oli nimipäivä 1. huhtikuuta vuosina 1929–1949. Pääosa nimen kantajista on syntynyt 1900-luvun alkupuolella, eniten 1930-luvulla.  Vuoden 1979 loppuun mennessä nimi oli Digi- ja väestötietoviraston tietojen mukaan annettu noin 240 henkilölle, mutta myöhemmin vain muutamalle.

## Tunnettuja Harras-nimisiä

* Harras Aulanko (1876–1921), Suomen Metodistikirkon pastori
* Harras Hursti (1926–2018), oopperalaulaja
* Harras Kyttä (1912–1985), hovioikeudenneuvos, Suomen Kansanpuolueen kansanedustaja, ministeri ja kaupunginjohtaja
* Harras H. Porkka (1892–1975), suomalainen insinööri ja teollisuusneuvos

## Lähteet
Uuras (nimi)

**Uuras** on suomalainen miehen etunimi. Se perustuu ahkeraa tarkoittavaan adjektiiviin *uuras*. Yrjö Karilas suositteli nimeä vuonna 1919, ja nimi oli almanakassa 14. kesäkuuta vuosina 1929–1949.

## Tunnettuja Uuraksia
*Uuras Saarnivaara, teologi ja kristillinen kirjailija.

## Lähteet
Lars Reinhold Forssell

**Lars Reinhold Forssell** (3. maaliskuuta 1799 Padasjoki – 18. toukokuuta 1857 Helsinki) oli suomalainen senaattori ja hovioikeudenneuvos.

Forssellin vanhemmat olivat Hämeen rykmentin jääkäripataljoonan vääpeli, kornetti Karl Jakob Forssell (k. 1826) ja Ulrika Lovisa Stenroth. Hän pääsi ylioppilaaksi 1814 ja valmistui Turun akatemiasta filosofian kandidaatiksi ja maisteriksi 1819 sekä suoritti tuomarintutkinnon 1820. Forssell sai varatuomarin arvon 1823.

Forssell oli Turun hovioikeudessa kanslistina 1828–1831, kirjaajana 1831–1832, ylimääräisenä viskaalina 1832–1833 ja notaarina 1833. Hän oli Turun oikeuspormestarina 1833–1841 ja toimi samalla Turun hovioikeuden apujäsenenä 1837–1841. Forssell sai hovioikeudenasessorin arvonimen 1840 ja hän oli Turun hovioikeuden asessorina 1841–1851 ja hovioikeudeneuvoksena 1851–1855. Viimeksi Forssell oli Suomen senaatin oikeusosastolla senaattorina 1855–1857.

Forssell ei ollut naimisissa. Hänen veljensä Karl Henrik Forssell (1790–1845) toimi Vaasan hovioikeuden hovioikeudenneuvoksena 1833–1845.

## Lähteet
Seppo Manninen

**Seppo Eero Kalevi Manninen** (s. 13. marraskuuta 1937 Helsinki) on suomalainen kuvanveistäjä.

Manninen valmistui ylioppilaaksi Tehtaanpuiston yhteiskoulusta Helsingissä vuonna 1957, kansakoulunopettajaksi Helsingin opettajakorkeakoulusta vuonna 1961 ja sittemmin kuvaamataidon opettajaksi Turun opettajakorkeakoulusta. Vuodesta 1963 Manninen on asunut Somerolla, missä hän toimi opettajana Joensuun koulussa eläkkeelle jäämisensä asti.

Ensimmäisen näyttelynsä Manninen piti Turun taidemuseossa vuonna 1964. Erääksi varhaiseksi innoittajakseen hän mainitsee Eero Hiirosen, joka 1960-luvulla myös vaikutti Somerolla.

Mannisen tuotannossa sekä materiaalit että tyylisuunnat ovat vaihdelleet, ja hän on käyttänyt materiaalina sekä metallia, puuta että tekstiilejä. Hitsaustöihinsä 1960-luvulla hän sai vaikutteita Eila Hiltuselta, 1970-luvulla hän käytti materiaalina terästä ja alumiinia minimalismin hengessä, 1980-luvulla tekstiilejä ja 1990-luvulla puuta.
 
Mannisen julkisiin teoksiin kuuluvat muiden muassa itsenäisyysmuistomerkki *[[Vapauden liekki]]* (1992) Sibeliuksen puistossa Salossa, veistos *Malmi* (1990) Ylä-Malmin torilla Helsingissä, kasteveistos *Elämän vesi* (1988) Someron seurakuntatalolla ja teräsveistos *Nuoruus* (1974) Kiiruun koululla Somerolla. Vuonna 2015 paljastettiin Somerolla Kiiruun puistossa Mannisen yhdessä graafikko Heikki Paakkasen kanssa suunnittelema laulaja Rauli Badding Somerjoen muistomerkki *[[Badding-pysäkki]]*. Muita Mannisen julkisia teoksia on Vaasassa, Helsingissä ja Turussa. 

Manninen on Suomen kuvanveistäjäliiton jäsen ja on osallistunut näyttelyihin sekä Suomessa että muualla. Vuonna 2017 Manninen lahjoitti Someron kaupungille seitsemän puutaideteostaan vuosilta 1994–2009.
 
## Lähteet

## Aiheesta muualla
*
Claës Gabriel Nordenheim

**Claës Gabriel Nordenheim**, vuoteen 1833 saakka *Molander* (25. toukokuuta 1805 Rantasalmi – 15. kesäkuuta 1875 Viipuri) oli suomalainen senaattori, valtiopäivämies, todellinen valtioneuvos ja Viipurin hovioikeuden presidentti.

Nordenheimin vanhemmat olivat Mikkelin läänin maaherra, majuri Abraham Joakim Molander, aateloituna vuodesta 1833 Nordenheim (k. 1847) ja Maria Wallenius. Hän pääsi ylioppilaaksi 1820 ja suoritti Turun akatemiassa kameraalitutkinnon ja tuomarintutkinnon 1827.

Nordenheim oli Suomen senaatin oikeusosastolla ylimääräisenä kopistina 1827–1831, Turun hovioikeudessa ylimääräisenä notaarina 1831–1833 sekä senaatin oikeusosastolla kopistina 1833–1837, kanslistina 1837–1839 ja protokollasihteerinä 1839–1844. Hän sai kihlakunnantuomarin arvonimen 1833. Nordenheim oli valtiosihteerinviraston vt. 1. toimitussihteerinä Pietarissa 1844–1845 ja vakinaisena toimitussihteerinä 1845–1854. Hänestä tuli valtioneuvos 1851 ja todellinen valtioneuvos 1854. 

Nordenheim oli senaatin oikeusosastolla senaattorina 1854–1869 ja toimi Viipurin hovioikeuden presidenttinä 1869–1875. Hän oli aatelissäädyssä edustaja valtiopäivillä 1863–1864, 1867 ja 1872.

Nordenheim oli naimisissa vuodesta 1855 Karolina Blumerin kanssa. Hänen veljensä Mauritz Wilhelm Molander, v:sta 1833 Nordenheim (1807–1872) oli myös senaattori ja todellinen valtioneuvos. 

## Lähteet
Idalys Ortíz

**Idalys Ortíz Bocourt** (s. 27. syyskuuta 1989 Pinar del Río) on kuubalainen judon olympiavoittaja, kaksinkertainen maailmanmestari, kaksinkertainen Pan-Amerikan kisojen voittaja ja 13-kertainen Pan-Amerikan-mestari.

Ortíz voitti olympiakultaa yli 78 kg:n sarjassa Lontoossa 2012 kukistettuaan loppuottelussa japanilaisen Mika Sugimoton. Rio de Janeiron olympialaisissa 2016 hän sai yli 78-kiloisissa hopeaa hävittyään loppuottelussa ranskalaiselle Émilie Andéolille. Vuodelle 2021 siirretyissä Tokion olympialaisissa hän sai niin ikään hopeaa yli 78-kiloisissa hävittyään loppuottelussa Akira Sonelle. Pekingissä 2008 hän sai samassa painoluokassa pronssia.

Ortíz voitti yli 78-kiloisten maailmanmestaruuden Rio de Janeirossa 2013 ja Tšeljabinskissa 2014 kukistettuaan molemmilla kerroilla loppuottelussa brasilialaisen Maria Suelen Althemanin. Hän sai samassa painoluokassa MM-hopeaa Bakussa 2018 ja Tokiossa 2019 sekä MM-pronssia Rotterdamissa 2009, Tokiossa 2010 ja Astanassa 2015. Avoimessa luokassa hän saavutti MM-pronssia Marrakechissa 2017. Viidenneksi hän sijoittui avoimessa luokassa Rio de Janeirossa 2007 sekä yli&nbsp;78&nbsp;kg:n sarjassa Pariisissa 2011 ja Budapestissa 2021. Joukkuekilpailussa hän sai MM-hopeaa Pekingissä 2007 ja pronssia Rio de Janeirossa 2013.

Ortíz voitti Pan-Amerikan kisoissa kultaa yli&nbsp;78&nbsp;kg:n painoluokassa Guadalajarassa 2011, Torontossa 2015 ja Limassa 2019. Judon Pan-Amerikan-mestaruuden hän on voittanut yli 78-kiloisissa vuosina 2008–2016, 2018 ja 2019 sekä avoimessa luokassa 2007, 2009 ja 2010.

Ortíz voitti Kazanin universiadeissa 2013 kultaa yli&nbsp;78&nbsp;kg:n sarjassa ja avoimessa luokassa. Hän on saavuttanut Masters-, Grand Slam- ja Grand Prix -kilpailuissa kymmenen turnausvoittoa, kahdeksan kakkossijaa ja kaksitoista kolmossijaa. Maailmancupeissa ja Continental Open -kilpailuissa hänellä on neljä turnausvoittoa, yksi kakkossija ja yksi kolmossija. Hän on voittanut aikuisten sarjassa seitsemän Kuuban-mestaruutta..

## Lähteet
Hysterian maa

**Hysterian maa. Marko Tapio ja Arktinen hysteria** on Timo Hännikäisen vuonna 2013 ilmestynyt esseistinen kirja, joka käsittelee kirjailija Marko Tapiota ja tämän keskeneräiseksi jäänyttä pääteosta, romaanisarjaa *[[Arktinen hysteria (romaanisarja)|Arktinen hysteria]]* (kaksi osaa 1967 ja 1968).

## Lähteet

## Aiheesta muualla
* Hannu Waarala: Hysterian maa . *Keskisuomalainen* 23.3.2013.
* Matti Mäkelä: Arktinen hysteria nyt! *Helsingin Sanomat* 3.5.2013 (maksullinen).
* Juhani Brander: Luvatun hysterian maa. *Turun Sanomat* 2.6.2013.
* Vesa Rantama: Tapion aika. Kiiltomato.net 17.6.2013.
* Aleksi Ahtola: Marko Tapion arktinen taika. *Kansan Uutiset* 25.8.2013.
Reinfeldtin hallitus

**Reinfeldtin hallitus** oli Ruotsin porvarillinen hallitus, joka oli virassa vuosina 2006–2014. Vuoden 2010 valtiopäivävaalien jälkeen se toimi vähemmistöhallituksena. Hallituksen muodostivat Alliansen-liittoumaan kuuluneet Ruotsin porvarilliset puolueet: Maltillinen kokoomus, Kansanpuolue liberaalit, Keskustapuolue ja Kristillisdemokraatit.

## Hallituksen kokoonpano

## Aiheesta muualla
* Ruotsin hallituksen sivusto
Aki Samuli

**Aki Samuli** (oik. **Aki Samuli Hakonen**, s. 10. kesäkuuta 1982 Nastola) on suomalainen iskelmälaulaja ja vuoden 2015 tangokuningas. Hän sai Tangomarkkinoiden kuningasfinaalissa 48 prosenttia annetuista äänistä. Aki Samulin esikoisalbumi *[[Tahdon (Aki Samulin albumi)|Tahdon]]* julkaistiin joulukuussa 2015. Sittemmin hän on julkaissut yhteensä kolme albumia, joista viimeisin, *[[Sydämen voimaa]]*, kesäkuussa 2022.

Aki Samulin ensimmäinen yhtye oli nimeltään Pilke, jonka kanssa hän teki ensimmäisen julkisen esiintymisensä Iskelmäfestivaaleilla vuonna 2015. Hän esiintyi Fantasia-orkesterin kanssa vuosina 2015–2018, ja sen jälkeen Love-yhtyeen kanssa.

Aki Samuli lopetti laajamittaisemman säännöllisen keikkailun keväällä 2020. Hän valmistui  eläintenhoitajaksi Keudan maatalousoppilaitoksessa Mäntsälässä keväällä 2022 ja hoitaa kymmeniä kotieläimiään maatilallaan Pukkilassa.

Aki Samulin elämäntarina, Tomi Lindblomin kirjoittama *Aki Samuli: Oman elämänsä kuningas*, julkaistiin kesäkuussa 2022.

## Diskografia
### Albumit

### Singlet

### Musiikkivideot
* *Clandestino* (2015)

## Lähteet

## Aiheesta muualla
* Aki Samulin kotisivut
* Facebook
Drew Ginn

**Drew Cameron Ginn** (s. 20. marraskuuta 1974 Leongatha, Victoria) on australialainen soudun kolminkertainen olympiavoittaja ja viisinkertainen maailmanmestari.

Ginn voitti olympiakultaa Australian perämiehettömän nelosen joukkueessa Atlantassa 1996. Hän voitti perämiehettömässä kaksikossa kultaa James Tomkinsin kanssa Ateenassa 2004 ja Duncan Freen parina Pekingissä 2008. Hän sai pronssia perämiehettömässä nelosessa Lontoossa 2012.

Ginn voitti maailmanmestaruuden perämiehellisessä nelosessa Kölnissä 1998 sekä perämiehettömässä kaksikossa St. Catharinesissa 1999, Milanossa 2003, Etonissa 2006 ja Münchenissä 2007. Hän sai MM-hopeaa perämiehettömässä kaksikossa Kölnissä 1998 sekä MM-pronssia kahdeksikossa Aiguebelettessa 1997 ja perämiehettömässä nelosessa Bledssä 2011. Lisäksi hän oli neljäs perämiehettömässä kaksikossa Sevillassa 2002.

Ginn voitti maailmancupissa perämiehettömän kaksikon kilpailun Luzernissa 1998, 1999, 2002 ja 2007, Wienissä 2000 ja Poznańissa 2006 sekä perämiehettömän nelosen Münchenissä 2012.

Ginn kilpaili myös maantiepyöräilyssä. Hän voitti Oseanian aika-ajomestaruuden 2009. Australian-mestaruuskilpailuissa hän oli aika-ajossa kuudes 2010 ja maantieajossa kahdeksas 2011..

## Lähteet ja huomautukset
Auringonvihreä

**Auringonvihreä** () on Gunnar Björlingin runokokoelma vuodelta 1933. Alkuaan hän julkaisi sen omakustanteena, mutta 1965 sen on julkaissut Suomessa uudestaan Söderströms. Teoksen ovat suomentaneet Pauliina Haasjoki ja Peter Mickwitz, ja suomennoksen on vuonna 2015 julkaissut Poesia. Suomentajat saivat vuonna 2015 Yleisradion myöntämän Kääntäjäkarhu-palkinnon. Björlingiä on pidetty yhtenä eurooppalaisen modernismin tärkeimmistä runoilijoista.

## Suomennoksesta
Kääntäjäkarhun palkintoraadin mukaan Haasjoki ja Mickwitz ovat selviytyneet Björlingin omaperäisen kielen suomentamisen haasteista hienosti, vaikka työ on ollut paikoin hyvin vaativaa. Suomentajat itse eivät pitäneet työtään erityisen vaikeana ja kokivat keskustelevan työtavan sopivan hyvin runouden kääntämiseen.

Vesa Haapala kiitti *[[Helsingin Sanomat|Helsingin Sanomien]]* kritiikissään suomentajia tärkeästä työstä, sillä teos paljastaa 1950-luvun suomalaisen modernismin juuret. Hän arvioi yhtenä suomentamisen motivaationa olleen Björlingin monessa rekisterissä liikkuvan kielen, joka on nykyrunouden tärkeä esikuva. Haapala piti suomentajien työtä ”pääosin hyvänä” mutta totesi teoksen viimeisen osan eli sonetit paikoin kömpelöiksi.

Harri Nordell piti *[[Turun Sanomat|Turun Sanomien]]* arviossaan *Auringonvihreää* yhtenä viime aikojen tärkeimmistä runosuomennoksista.

## Lähteet

## Aiheesta muualla
* Teoksen ''Auringonvihreä'' suomennos Poesian verkkosivuilla Sisältää Fredrik Hertzbergin ja Tuula Hökän esipuheet ja Pauliina Haasjoen ja Peter Mickwitzin jälkisanat (2015).
* Teoksen ''Auringonvihreä'' esittely Poesian sivulla.
Lookilan yksinäistalo

**Lookilan yksinäistalo** on entisessä Rymättylän kunnassa, nykyisessä Naantalin kaupungissa sijaitseva 1700-1800-luvuilta peräisin oleva umpipihainen talo. Lookila on harvoja säilyneitä umpipihoja Varsinais-Suomessa. Museovirasto on määritellyt Lookilan yksinäistalon yhdeksi Suomen valtakunnallisesti merkittävistä rakennetuista kulttuuriympäristöistä ja rakennukset on suojeltu rakennussuojelulailla vuonna 1985. Taloryhmä sijaitsee Lookilan kylässä lähellä Kuristenlahden merenrantaa, kolme kilometriä Rymättylän kirkonkylän kaakkoispuolella. Lookilan yksinäistalon kulttuurihistoriallinen merkitys on korkea ja talojen tallentamiseksi tehtiin 1970-luvulla suunnitelma, jossa ne olisi siirretty Seurasaareen Helsinkiin.

Ruotsalaisen verotusjärjestelmän aikana 1400-luvulla perustettiin Lookilan tila yksinäistaloksi. Koko rakennuskanta paloi vuonna 1697 ja ne rakennettiin uudelleen 1700-luvun alussa. Tilan vanhimmat säilyneet rakennukset ovat 1700-luvun alkupuolelta ja uusimmat arviolta 1820-1840-luvulta.

Lookilan asuinrakennus joka on paritupa, rakennettiin vaiheittain 1800-luvun alussa. Asuinrakennuksessa on tupa ja sali, sekä niiden välissä sijaitsevat salikamari, tupakamari, porstuakamari ja porstua. Tuvassa on kolmitaitteinen katto, jossa syömärit ovat näkyvillä. Kamareissa on valkoiset kaakeliuunit ja salissa rapattu tiiliuuni. Talon perustus on muurattu kivistä, ja tuvan alla on multapenkkirakenne sekä kellari. Rakennuksen runko on ylös asti salvottua hirttä ja ulkovuoraus pystylaudoitusta. Katto on luultavasti ollut alun perin oljista, nykyään se on tiiltä. Rakennuksen suurien kuusiruutuisten ikkunoiden yläpuolella on pienet kolmiruutuiset haukanikkunat. Satulukattoisessa kuistissa on ristikkoruutuiset ikkunat.

Päärakennuksen lisäksi rakennusryhmässä on kaksikerroksiset luhdit, varastot, liiteri, talli, tallin parvi, kellaritupa sekä isoportti ja sen yläpuolinen porttihuone. Suorakulmion muotoisella umpipihalla on nykyisin rakennuksia kolmella sivulla. Ulkorakennuksista todennäköisesti vanhin on 1757 rakennettu työkalukammio. Kellaritupa on vuodelta 1809 ja sen kellari on tiilinen tynnyriholvi. Luhdin yläkerrassa oli renkien ja piikojen aitat, alakerrassa ruoka- ja työkalukammio sekä vaja. Karjasuojat ovat sijainneet pihapiirin ulkopuolella karjapihalla vilja-aitan ja lampolan ympärillä. Säilyneenä on hirsinen lammaspihatto ja hirsiaitta 1700-luvulta. Tiluskartassa vuodelta 1915 oli jo nyt kadonneet tuulimylly, riihi ja rantahuone. Umpipihan ja karjapihan välissä oli suuri puutarha. Pihaan johtaa edelleen vanhoista tammista koostuva puukujanne.

## Lähteet

## Aiheesta muualla

* 
*
Glykosyylitransferaasit

**Glykosyylitransferaasit** eli **transglykolaasit** ovat transferaaseihin kuuluvia entsyymejä, jotka katalysoivat glykosidisen sidoksen muodostumista. Ne ovat tärkeässä roolissa polysakkaridien ja glykoproteiinien biosynteesissä. Glykosyylitransferaasien EC-numero on muotoa EC 2.4.x.x.

## Rakenne ja luokittelu
Glykosyylitransferaasit ovat hyvin spesifisiä sen suhteen, minkä sokeriryhmän ne siirtävät luovuttajamolekyyliltä vastaanottavalle substraatille. Tämän vuoksi luokkaan kuuluvia entsyymejä on lukuisia ja eri rakenteellisesti ja toiminnallisesti samankaltaisista glykosyylitransferaaseista koostuvia entsyymiperheitä on tunnistettu 112. Tyypillisimmät fosfosokereja ja nukleotidifosfaattisokereita glykosyyliryhmän lähteinä käyttävien glykosyylitransferaasien perusrakenteet ovat niin kutsutut GT-A- ja GT-B-rakenteet. Lipidifosfaattisokereita käyttävien entsyymien rakenteet eroavat näistä ja muistuttavat läheisimmin lysotsyymiä.

Glykosyylitransferaasit voidaan luokitella eri alaluokkiin sen mukaan mikä siirtyvän sokeriosan rakenne on. Niin kutsutut heksosyylitransferaasit (EC 2.4.1.x) katalysoivat reaktioita, joissa syntyy glykosidinen sidos vastaanottavan substraatin ja heksoosisokerin välille, pentosyylitransferaasit (EC 2.4.2.x) liittävät pentoosiryhmiä ja muita sokeriryhmiä liittävät glykosyylitransferaasit kuuluvat alaluokkaan EC 2.4.99.x.

## Toimintamekanismi
Glykosyylitransferaasit liittävät sokeriosan joko monosakkaridille, polysakkaridille tai proteiinin seriini- tai treoniiniaminohapolle. Liitettävä sokeri on aktivoidussa muodossa ja aktivoitu muoto on tyypillisesti fosfosokeri, nukleotidisokeri, jossa sokeriosa on liittynyt tyypillisimmin joko uridiinidifosfaattiin tai sytidiinimonofosfaattin, tai lipidifosfaattisokeri, jossa sokeriosa on liittynyt lipidijohdannaiseen esimerkiksi dolikolista muodostuneeseen dolikolifosfaattiin.

Glykosyylitransferaasit voidaan jakaa niiden katalysoiman reaktion mekanismin perusteella kahteen luokkaan. Suurin osa entsyymeistä liittää sokeriosan substraattiin sinä anomeerina kuin se on aktivoituna sokerina. Toisen ryhmän muodostavat invertoivat sokeriryhmän anomeerin eli α-anomeerista tulee β-anomeeri ja β-anomeerista α-anomeeri.
:

Glykosyylitransferaaseja voidaan käyttää orgaanisissa synteeseissä liittämään sokeriosia muihin molekyyleihin. Erityisesti nukleotidisokereita sokeriosan lähteenä käyttävät niin kutsutut Leloir-tyypin glykosyylitransferaasit luovuttavat sokeriryhmän useantyyppisille substraateille. Reaktio on usein regioselektiivinen ja stereospesifinen.

## Lähteet
Regina Maria Pia -luokka

**Regina Maria Pia -luokka** oli Italian kuninkaallisen laivaston taistelulaivaluokka, johon kuului neljä vuosina 1862-1866 Ranskassa valmistettua alusta.

## Alukset

## Lähteet
*

### Viitteet
Yhdysvaltain Neitsytsaarten jalkapallomaajoukkue

**Yhdysvaltain Neitsytsaarten jalkapallomaajoukkue** edustaa Karibialla sijaitsevaa Yhdysvaltain Neitsytsaarten territoriota miesten kansainvälisessä jalkapalloilussa.

Yhdysvaltain Neitsytsaarten jalkapalloliitto perustettiin vuonna 1987, ja se on ollut Pohjois-Amerikan, Keski-Amerikan ja Karibian jalkapalloliiton CONCACAF:n jäsen samasta vuodesta alkaen. Kansainvälisen jalkapalloliiton FIFA:n jäsen siitä tuli vuonna 1998.

Yhdysvaltain Neitsytsaaret ei ole koskaan selviytynyt MM-kilpailuihin, CONCACAF Gold Cupiin tai Caribbean Cupiin. Joukkueen paras sijoitus FIFA-rankingissa on 149. heinäkuulta 2011. Tuolloin se nousi rankingissa kerralla 44 sijaa voitettuaan  kahdesti Brittiläiset Neitsytsaaret.

## Lähteet

## Aiheesta muualla

* Yhdysvaltain Neitsytsaaret CONCACAFin sivustolla  
* Yhdysvaltain Neitsytsaaret FIFAn sivustolla
David Verburg

**David Verburg** (s. 14. toukokuuta 1991 Lynchburg, Virginia) on yhdysvaltalainen pikajuoksija, joka kilpailee 400 metrillä. 168 senttimetriä pitkä Verburg on saavuttanut suurimman menestyksensä 4×400 metrin viesteistä.

Verburg saavutti kultaa vuoden 2013 MM-kilpailuista Moskovasta 4×400 metrin viestistä juosten alkuerissä ja finaalissa. Seuraavana vuonna hän oli mukana saavuttamassa kultaa sisäratojen MM-kilpailuista Sopotista samalta matkalta ja sijoittui lisäksi neljänneksi 400 metrillä. Hän voitti pitkän viestin maailmanmestaruuden jälleen Pekingin MM-kilpailuissa 2015. Samojen kisojen 400 metrillä hän karsiutui välierissä. Hän juoksi Rio de Janeiron olympialaisissa 2016 4&nbsp;×&nbsp;400 metrin viestin alkuerissä. Loppukilpailussa Yhdysvallat voitti toisella kokoonpanolla kultaa. 400 metrillä hän karsiutui välierissä.

Vuonna 2010 Verburg voitti nuorten maailmanmestaruuden pitkässä viestissä. Hän on ollut mukana voittamassa IAAF World Relayseja 2014, 2016 ja 2017. Hän voitti Yhdysvaltojen-mestaruuden 400 metrillä 2015.

## Ennätykset
**Ulkoradoilla**
* 400 metriä: 44,41 (Eugene 2015)

**Sisäradoilla**
* 400 metriä: 45,62 (Albuquerque 2014)

## Lähteet ja huomautukset
Reece James

**Reece James** (s. 7. marraskuuta 1993 Bacup) on englantilainen jalkapalloilija. Pelipaikaltaan hän on vasen laitapuolustaja. James edustaa Englannin ykkösliigassa pelaavaa Doncaster Roversia.

James solmi kesällä 2012 sopimuksen Manchester Unitedin kanssa mutta pelasi seuran edustusjoukkueessa vain yhden liigacupin ottelun elokuussa 2014. Hän pelasi vuokralla Carlisle Unitedissa, Rotherham Unitedissa ja Huddersfield Townissa kunnes siirtyi kesällä 2015 Wigan Athleticiin. Kesällä 2018 hän siirtyi Sunderlandiin ja kesällä 2019 Doncaster Roversiin. Englannin mestaruussarjassa hän on pelannut Rotherhamin ja Huddersfieldin joukkueissa yhteensä 13 ottelua ja tehnyt yhden maalin.

## Lähteet
Sini Lällä

**Sini Lällä** (s. 12. maaliskuuta 1994) on suomalainen korkeushyppääjä. Hän edustaa Jyväskylän Kenttäurheilijoita ja häntä valmentaa Seppo Haavisto, aiemmin vuosina 2013–2018 Juha Isolehto. Vuoteen 2016 asti hän edusti Oriveden Ponnistusta.

Porin Kalevan kisoissa 2015 Lällä voitti SM-kultaa tuloksella 182, Turun Kalevan kisoissa 2020 hopeaa tuloksella 186, Joensuussa 2022 hopeaa tuloksella 185 ja Tampereella 2021 pronssia tuloksella 178. Hän voitti kultaa myös sisäratojen SM-kilpailuissa 2014 tuloksella 182 cm ja 2022 ennätyksellään 190 cm, sai hopeaa 2021 ja 2025 sekä pronssia 2020, 2023 ja 2026.

Lällä sijoittui 12:nneksi alle 20-vuotiaiden EM-kilpailuissa 2013. Vuonna 2015 hän oli mukana Euroopan joukkuemestaruuskilpailuiden Superliigassa Tšeboksaryssa, missä hän sijoittui kymmenenneksi silloisella ennätyksellään 184 cm. Heinäkuussa 2015 alle 23-vuotiaiden EM-kilpailuissa Tallinnassa Lällä eteni loppukilpailuun ollen lopulta yhdeksäs tuloksella 181 cm. Ensimmäisissä aikuisten arvokilpailuissaan, Eugenen MM-kilpailuissa 2022, Lällä jäi karsintaan tuloksella 186 cm. Hän karsiutui loppukilpailusta myös  Münchenin EM-kilpailuissa 2022 tuloksella 178 cm.

Lällä on kilpaillut aikuisten maajoukkuekilpailuissa vuosina 2015–2022. Parhaimmillaan hän on sijoittunut kolmanneksi Suomi–Ruotsi-maaottelussa Tampereella 2020 ja Helsingissä 2022 sekä pohjoismaisessa hallimaaottelussa Uppsalassa 2022.

Lällä on opiskellut liikuntabiologiaa Jyväskylän yliopistossa.

## Henkilökohtaiset ennätykset
**Ulkoradoilla**
* Korkeushyppy: 190 cm (Oulu 2022)

**Sisäradoilla**
* Korkeushyppy: 190 cm (Kuopio 2022)

Lähde

## Lähteet
Walter Tavares

**Walter Samuel ”Edy” Tavares Da Veiga** (s. 22. maaliskuuta 1992 Maio) on kapverdeläinen koripalloilija.

Sentterinä pelaava Tavares aloitti koripallon vasta 17-vuotiaana, jolloin saksalainen Kap Verdellä lomamatkalla ollut turisti huomasi hänen jopa koripalloilijaksi poikkeuksellisen (221 cm) pituutensa ja vihjasi tästä tutuilleen CB Gran Canariaan. Tavares nousi parissa vuodessa pelaamaan Espanjan kovatasoisessa pääsarjassa. Atlanta Hawks varasi Tavaresin NBA:han  43. vuorolla. Heinäkuussa 2015 hän siirtyi Espanjasta Hawksiin. 

Saatuaan vain pientä peliaikaa NBA:ssa ja suurimmat minuutit kerättyään NBA:n farmiliigassa NBA G Leaguessa, palasi Tavares Espanjaan, jossa hän on pelannut vuodesta 2017 lähtien maan korkeimmalla sarjatasolla Liga ACB:ssa Real Madridin paidassa. Vuodet Espanjassa ovat tuoneet niin henkilökohtaista, kuin joukkueenkin menestystä.  

## Lähteet
* Walter Tavares NBA Stats Basketball-Reference.com 
* Walter Tavares Europe Stats Basketball-Reference.com 
* Profiili  acb.com 

### Viitteet

## Aiheesta muualla
* Walter Tavares Basketball profile eurobasket.com